
Tisztelt Képviselő-testület!
I. Előzmények:

A Fóti-Lángos Kft. 2020. március 05-én bérleti szerződést kötött az Önkormányzattal a 2151 Fót, Vörösmarty tér 15. sz. alatt található - 118 m2 térmértékű 2 üzlet (vendégtér, kiszolgálótér) raktár, 2 konyha, öltöző, WC, helyiségekből álló–felépítményre (továbbiakban: Bérlemény), illetve a szerződés aláírásával kötelezettséget vállalt arra, hogy a 2019. január 1-től, 2020. február 29. napjáig terjedő időszakra – mely időszak alatt hatályos bérleti szerződés nem volt – felmerült mindösszesen 1.400.000 forintot is megfizeti.
A Fóti-Lángos Kft. a fizetési kötelezettségének nem tett eleget, ezért jelentős összegű lejárt esedékességű bérleti és továbbszámlázott közüzemi hátraléka keletkezett (3.287.419 forint).
A Fóti-Lángos Kft. 2020. december 12-én kérelmet nyújtott be az Önkormányzathoz, melyben leírták, hogy a veszélyhelyzet miatt, 2020. március óta korlátozott üzemben és veszteségesen üzemelnek, próbálják munkaerő veszteség nélkül átvészelni ezt az időszakot és kérték, hogy tartozásukat 36 havi részletfizetéssel törleszthessék.
A Z/22/2021. (II.17.) határozattal a Fót Város Képviselő-testülete engedélyezte a részletfizetést, és az erről szóló megállapodás 2021. április 14-én aláírásra került.
Azonban a Fóti-Lángos Kft. a részletfizetési megállapodásban foglaltakat nem tartotta be, és Pápai László (a Fóti Lángos Kft. képviseletében) ismét haladékot kért a fizetésre.
Végül az a döntés született, hogy a fizetési hajlandóság jeleként a Fóti-Lángos Kft. 2021. november, ill. december hónapban fizessen be 400-400 ezer forintot, majd ezt követően, ha a Képviselő-testület hozzájárulása esetén készülhet egy újabb részletfizetési megállapodás.

A Z/67/2022. (III.31.) határozattal a Fót Város Képviselő-testülete engedélyezte a részletfizetést, hogy a 3.955.544, - forint 24 havi részletekben kerüljön megfizetésre 2022. május 01. napjától. 
2022. június 23. napján a Fóti-Lángos Kft. adószáma törlésre került, így az Önkormányzat számlát nem tud neki kiállítani. 
2022. augusztus 23. napján Pápai László (a Fóti Lángos Kft. képviseletében) e-mailen közölte az Önkormányzattal, hogy a közel 4 millió forintos tartozását 4 egyenlő részben fogja tudni rendezni 4 hónap alatt, és mivel a Fóti Lángos Kft. végrehajtás alatt van, ezért tevékenységüket a California Burger Kft. fogja folytatni (ami egyébként már jelenleg is így működik és amely cég ügyvezetője a gyermeke) és ezért a bérleti szerződést is ő folytatná tevékenység változtatása nélkül.

II. A döntéshez szükséges információk, tájékoztatások:
A California Burger Kft. képviselője úgy nyilatkozott, hogy teljes mértékben átvállalja a Fóti Lángos Kft. mindennemű tartozását az Önkormányzat felé, és visszavonhatatlanul vállalja, hogy a tartozást megfizeti több részletben úgy, hogy 2022. október 10. napjáig vállalja 1.000.000 Ft megfizetését és a fenn maradó 2.478.585, - Ft azaz Kettőmilliónégyszázhetvennyolcezer-ötszáznyolcvanöt forint tartozást pedig két részletben vállalja megfizetni 2022 év végéig.
Továbbá a California Burger Kft. képviselője úgy nyilatkozott, hogy a Fóti Lángos Kft. eddigi tevékenységét változatlanul folytatja.
A Fóti Lángos Kft. pedig nyilatkozott, hogy visszavonhatatlanul lemond bérleti jogáról, hiszen adószám nélkül gazdasági tevékenység végzésére képtelen, és ez alapján az Önkormányzat és a Fóti Lángos Kft. között 2020. március 5. napján aláírt bérleti szerződést a felek közös megegyezéssel 2022. október 14. hatállyal megszűntetik. A bérlő tartozása 2022. szeptember 19-ei állapot szerint 3.478.585 Ft.
Továbbá javaslom, hogy az infláció követés miatt a 2020-ban megállapított havi bérleti díj kerüljön megemelésre, melynek összege havi bruttó 120.000 Ft legyen.  
A fentiek alapján az alábbi határozati javaslatot terjesztem a Tisztelt Képviselő-testület elé.
III. Határozati javaslat:
…/2022. (IX.29.) KT-határozat 
1./ Fót Város Önkormányzatának Képviselő-testülete úgy dönt, hogy a fóti ingatlan-nyilvántartásban 1301 hrsz. alatt nyilvántartott, természetben 2151 Fót, Vörösmarty tér 15. sz. alatti, nem lakás céljára szolgáló helyiségre vonatkozó, Fót Város Önkormányzat és a Fóti Lángos Kft. között 2020. március 5. napján aláírt bérleti szerződést a felek közös megegyezéssel 2022. október 14. hatállyal megszűntetik és egyben a  határozatlan időtartamra bérbe adja a California Burger Kft. (székhelye: 2111 Szada, Juliánus barát utca 3., adószám: 29298370-2-13, képviseli: Pápai Bálint ügyvezető) részére azzal, hogy a Fóti Lángos Kft. 3.478.585, - Ft tartozását nyilatkozata alapján átvállalja a következő fizetési ütemezéssel:
· 1. részlet: 2022. október 10. napjáig 1.000.000, -Ft (ami feltétele a Tartozásátvállalással vegyes Bérleti szerződés hatálybalépésének a Fóti Önkormányzat részéről)
· 2. részlet: 2022. november 10. napjáig 1.300.000, -
· 3. részlet: 2022. december 10. napjáig 1.178.585, - 

 2./ Fót Város Önkormányzatának Képviselő-testülete úgy dönt, hogy amennyiben az 1. pontban írt feltételek teljesülnek havi bruttó 120.000 Ft bérleti díjért határozatlan időtartamra adja bérbe a California Burger Kft. részére.

3./ A Képviselő-testület felkéri a Polgármestert, hogy a California Burger kft-vel és a Fóti-Lángos Kft-vel kösse meg a 3 oldalú tartozásátvállalással vegyes bérleti szerződést. A szerződés hatályba lépésének feltétele, hogy a California Burger Kft. 2022. október 10. napjáig Fót Város Önkormányzata részére 1.000.000 forintot megfizet.

Felelős: polgármester
Határidő: 1./pont: 8 nap (az érintettek értesítésére); 2./ és 3./ pont: 30 nap (szerződéskötésre)


Az előterjesztés mellékletei: 
· Tartozásátvállalással vegyes bérleti szerződés tervezete


Jogszabályi hivatkozás: 

· A lakások és helyiségek bérbeadására, elidegenítésére, valamint a hasznosítással összefüggő díjakra vonatkozó szabályokról szóló 21/2020. (XI.30.) számú önkormányzat rendelet 76. §, 80. §, 81. § (1)-(2)  és (4)-(5) bekezdései, 82. § (1) és (4) bekezdése
· A polgári törvénykönyvről szóló 2013. évi V. törvény 6:203. §

